Joe Biden Bandaríkjaforseti segir konur sem þurfa að fara úr heimaríki sínu til að fara í þungunarrof verði verndaðar af alríkisstjórninni. Milljónir kvenna í Bandaríkjunum misstu stjórnarskrárvarinn rétt til þungunarrof í síðustu viku.
Að minnsta kosti sjö ríki Bandaríkjanna hafa sett lög um strangari reglur eða bann við þungunarrofi eftir að Hæstiréttur ógilti rúmlega 50 ára úrskurð í máli Roe gegn Wade sem tryggði konum rétt til þungunarrofs. Í öðrum ríkjum, þar sem Demókratar eru við völd, hefur verið gripið til aðgerða til að tryggja konum þennan aðgang. Það á til dæmis við um New Jersey og Kaliforníu, þar sem innleidd hafa verið lög sem ætlað er að tryggja að aðilar utan ríkisins geti ekki dregið Kaliforníubúa sem framkvæma, aðstoða við eða undirgangast þungunarrof fyrir rétt. Jafnframt er lögunum ætlað að vernda þær konur, sem koma til Kaliforníu frá öðrum ríkjum til að rjúfa þungun.
Tæknirisinn Google segir að gerðar verði ráðstafanir til að fjarlægja gögn úr staðsetningarsögu notenda sem gætu verið notuð til að lögsækja fólk fyrir að fara á stofur þar sem þungunarrof eru framkvæmd. Konur í ríkjum þar sem þungunarrof er bannað eða takmarkað gætu neyðst til að fara yfir landamæri til landshluta þar sem aðgerðin er áfram lögleg. Biden, sem talaði á fjarfundi með ríkisstjórum demókrata, sagði að hann teldi að sum ríki Bandaríkjanna myndu reyna að handtaka konur sem færu yfir landamæri til að fá aðgang að þungunarrofi.
Forsetinn bætti við að stjórnvöld myndu áfram tryggja aðgang að lyfjum sem valda þungunarrofi í ríkjum þar sem slík lyf hafa nú verið bönnuð. Hann sagði að sigrar demókrata í kosningum á miðju kjörtímabili myndi veita þinginu vald til að endurheimta alríkisrétt til þungunarrofs.
Joe Biden Bandaríkjaforseti segir aðeins sigur demókrata í kosningum geta veitt þinginu vald til að endurheimta alríkisrétt til þungunarrofs. 